MINISTARSTVO branitelja danas je medijima poslalo priopćenje koje se u najmanju ruku može opisati kao kontroverzno. Priopćenje je bilo potaknuto izjavama predsjednika stranke Demokrati i bivšeg ministra rada u vladi SDP-a Miranda Mrsića, koji je kritizirao politiku vlade Andreja Plenkovića prema ratnim veteranima i sve veći broj ljudi koji imaju taj zakonski status iako je rat završio prije više od dva desetljeća.

Mrsićeve kritike su očito razljutile ministra branitelja Tomu Medveda pa se njegovo Ministarstvo javnosti obratilo priopćenjem u kojemu se, između ostaloga, navodi i sljedeće: “Uznemiravanje javnosti, a posebice braniteljske populacije koje izvodi gospodin Mrsić, opasan je i protuzakonit presedan koji u dobrom dijelu podliježe i kaznenom progonu.”

Vesna Alaburić: "Mrsićeve izjave niti su protupravne niti podliježu kaznenom progonu"

Iako je riječ o nevjerojatnoj i šokantnoj rečenici, ona, nažalost, nije iznenađujuća s obzirom na to kakva su priopćenja prije dolazila iz tog Ministarstva, kao i Ministarstva obrane, u kojima se raspredalo o teorijama zavjere, o ljudima koji rade protiv “digniteta Domovinskog rata” i slično. Ipak, Medvedovo Ministarstvo je javnu kritiku svoje politike kvalificiralo kao “protuzakoniti presedan” i nešto što “u dobrom dijelu podliježe kaznenom progonu”, čime je de facto svojim kritičarima zaprijetilo kaznenim progonom zbog javno izgovorene riječi.

Stoga smo se za komentar obratili uglednoj odvjetnici Vesni Alaburić, koja ima veliko iskustvo u području slobode govora i slobode medija.

Alaburić je odmah bila kategorična u odgovoru na naše pitanje vidi li u izjavama Miranda Mrsića nešto "protuzakonito" što "u dobrom dijelu podliježe i kaznenom progonu".

“Sadržaj izjava Miranda Mrsića nije protupravan, a pogotovo ne podliježe kaznenom progonu”, kaže Alaburić.

Medvedova nemoć argumentiranog odgovora

Pitali smo je i kako komentira činjenicu da Ministarstvo branitelja de facto prijeti kaznenim progonom kritičarima svoje politike.

“Nažalost, dio našeg političkog establishmenta još uvijek nije naučio da o nekom kontroverznom pitanju ili kritičkoj evaluaciji treba razgovarati i vlastito stajalište braniti uvjerljivo i logično. Prizivanje kaznenog progona zbog izjava poput Mrsićevih zapravo je priznanje nemoći argumentiranog odgovora. U našem kaznenom pravu već godinama ne postoji kazneno djelo uznemiravanja javnosti pa je utoliko spominjanje kaznenog progona potpuni pravni promašaj”, odgovorila je odvjetnica Alaburić.

Dodala je i da “u javne rasprave i polemike o temi radničkih, braniteljskih, privilegiranih i drugih mirovina ne smiju intervenirati tijela kaznenog progona. A vlada i ministarstva moraju imati dovoljno volje, strpljenja i znanja da odgovore na svaku kritiku, prijedlog, mišljenje”.

Orsat Miljenić: "Samo u totalitarizmu se političkim protivnicima prijeti kaznenim progonom"

Tekst se nastavlja ispod oglasa

O skandaloznom priopćenju Ministarstva branitelja, koje svojim kritičarima prijeti kaznenim progonom, na Twitteru se oglasio i bivši ministar pravosuđa, SDP-ovac Orsat Miljenić.

“Prijetnja kaznenim progonom, osim što je pravno neutemeljena, ukazuje na način razmišljanja nespojiv s demokratskom državom. Samo u totalitarizmu se političkim protivnicima prijeti kaznenim progonom”, napisao je Miljenić.

Zamolili smo ga da za Index elaborira svoje stavove. Miljenić ističe da “Mrsićeve izjave nemaju obilježja nijednog kaznenog djela iz Kaznenog zakona”.

“Samo u diktaturama se ljudi kazneno progone zbog izražavanja stavova, posebice se to odnosi na političke protivnike kada iznose činjenice koje se ne sviđaju vlasti”, zaključuje Miljenić.

Živčanost ministra Medveda

U svakom slučaju, današnje priopćenje iz Ministarstva branitelja otkriva najmanje dvije stvari.

Prva je koliku živčanost kod ministra Medveda i njegovih suradnika izaziva javna kritika njihovog političkog djelovanja pa se u svojim replikama ne mogu suzdržati ni od obmana javnosti o izmišljenim kaznenim djelima, koje su svojim riječima počinili njihovi kritičari.

Cijelo je priopćenje Ministarstva branitelja pisano u povišenom emotivnom registru i izgleda kao tekstualna tirada umjesto kao staloženo očitovanje jednog državnog tijela.

U demokratski uređenoj zemlji Medvedova ministarska karijera bila bi završena

Druga je da ministar Medved očito nije usvojio osnovne demokratske vrijednosti i standarde pa smatra da je normalno da političkim neistomišljenicima preko priopćenja prijeti kaznenim progonom.

U nekoj zemlji uređene demokracije to bi značilo kraj Medvedove ministarske karijere, ali teško će se premijer Andrej Plenković odreći ministra koji mu služi za pacificiranje veteranske populacije pomoću nevjerojatnih materijalnih privilegija. HDZ-u ionako nikad nije bilo stalo do demokratskih vrijednosti, a Plenković tu nije nikakav izuzetak.